JayJayThrowThrow/commonwealth-wiki-mix huggingface dataset:
Vereeniging

Vereeniging is 'n stad in die suide van die provinsie Gauteng, Suid-Afrika, aan die Vaalrivier.
Naam

Die dorp is in 1892 gestig en vernoem na die oorspronklike eienaar, die Suid-Afrikaanse en Oranje Vrijstaatse Kolen en Mineralen Myn Vereeniging. Die naam dui nie op die politieke pogings om eenheid tussen die Zuid-Afrikaansche Republiek en die Vrystaat te weeg te bring of tussen die vier kolonies in 1910 nie.
Ontstaan

Die maatskappy het reeds in 1882 aansoek gedoen om die aanlê van 'n dorpsgebied op die plaas Leeuwkuil, maar dit is eers in 1889 deur pres. Paul Kruger toegestaan. Die dorp het in 1912 munisipale status verkry. Daar is met steenkoolmyne, danksy die ondersteuning van Samuel Marks begin en die dorp se belangrikheid het toegeneem weens sy ligging op die grens van die destydse Transvaal. Die ontwikkeling van Vereeniging is verder aangewakker deur die voltooiing van die spoorlyn van die Kaap.
Vredesverdrag

In Mei 1902 het die dorp wêreldberoemd beword met die vredesonderhandelings wat daar plaasgevind het en tot die einde van die Tweede Vryheidsoorlog sou lei, hoewel die Vrede van Vereeniging eintlik in Melrose-huis, die huis van George Heys in Pretoria onderteken is.
Ontwikkeling

In die 20ste eeu het Vereeniging ontwikkel as nywerheidsentrum vir steenkool, meulbedrywighede, teëlvervaardiging en algemene boerdery. Die boerderybedrywighede is veral aangehelp deur Marks se groot Maccauvlei-landgoed daar naby.

Die oprigting van die groot kragsentrale van die Victoria and Transvaal Power Company in 1909 is gevolg deur die opening van die eerste groot staalfabriek in Suid-Afrika in 1913, naamlik die Unie-staalkorporasie. Dit was die begin van Vereeniging as 'n sentrum van swaarnywerhede.

Die geskatte bevolking van die groter stedelike gebied in 2007 was 505 198.
NG gemeente

Die NG gemeente Vereeniging is op 16 Maart 1912 uit dele van Potchefstroom en Heidelberg afgestig. Die gemeente het vinnig gegroei weens die ontwikkeling van Vereeniging as nywerheidsdorp sodat daar in 1943 3 006 belydende (volwasse) lidmate was en 5 721 siele. Die gemeente het toe te groot geraak vir twee leraars en Vereeniging-Wes stig eerste af (1944). Meyerton volg in 1947 en Herman Steyn in dieselfde jaar. Deur die jare het die getal gemeentes in die stad aangegroei net om sedert omstreeks 2000 weer af te neem met die inlywing van Vereeniging-Suid by die moedergemeente en Voorwaarts by Arconpark.
Ontspanning

Afgesien daarvan dat die Vaalrivier voorsien in die waterbehoeftes van 'n groot deel van Gauteng, is daar ook 'n plesieroord op die oewer van die rivier ontwikkel.
Bekende persone gebore in Vereeniging

* Morné du Plessis - 1949: Springbokrugbykaptein
Sien ook

* Gereformeerde kerk Vereeniging
* Lys van dorpe in Suid-Afrika
* NG gemeente Vereeniging
Bronne

* Olivier, ds. P.L., Ons gemeentelike feesalbum. Kaapstad en Pretoria: N.G. Kerk-uitgewers, 1952.
* Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.


Lêer:Vaal River - Floating Restaurant-001.jpg|'n Drywende restaurant op die Vaalrivier in Vereeniging.
Lêer:Lethabo Powerstation 01.jpg|Die Lethabo-kragstasie naby Vereeniging.
1. FC Kleve

1. FC Kleve is 'n Duitse sportklub uit Kleef in die deelstaat Noord-Rynland-Wesfale, veral bekend vir sy sokkerafdeling. Behalwe sokker, bied die klub ook karate, gimnastiek, aërobiese oefeninge en tennis aan sy lede.

Die klub het in 2000 ontstaan met die samesmelting van VfB Lohengrin 03 Kleve en SC Kleve 63.
Geskiedenis van die voorgangers

VfB Lohengrin 03 Kleve

Die klub is in 1903 as VfB 03 Cleve gestig. Aangesien die meeste van die stigterslede werknemers van die plaaslike organisasie Van-den-Berghschen Margarinewerke was, het die klub die bynaam "de Botter" verkry. Die heel eerste internasionale wedstryd waaraan Duitsland op tuisbodem deelgeneem het op 16 Oktober 1910 het op die klub se tuisveld, Sportplatz an der Triftstraße, plaasgevind voor tussen 5 000 en 10 000 toeskouers ('n 1-2 nederlaag teen Nederland).

In 1920 het VfB 03 Cleve met Turnklub Merkur Kleve en Clever Schwimm-Sportclub saamgesmelt as die Vereine für Turn- und Bewegungsspiele Cleve. In 1921 is die klub herdoop na VfB 03 Cleve. Na die Tweede Wêreldoorlog is die klub in 1946 herstig as VfB Lohengrin 03 Kleve na 'n samesmelting met SuL Kleve (self 'n fusie uit 1936 tussen VfB Lohengrin 1921 Kleve en FC Sparta 1921 Kleve).
SC Kleef 63

Die gimnastiekklub TV Cleve 1863 het in 1919 'n sokkerafdeling gekry toe dit met Verein für Jugend und Volksspiele Cleve saamgesmelt het. In 1924 het SC Kleve 63 (Sportclub Kleve 1863 e.V.) uit die sokkerafdeling ontstaan.

Die genoemde Verein für Jugend und Volksspiele Cleve was self 'n samesmelting uit 1917 tussen FC 1906 Cleve en Spielverein 1909 Cleve (die klub het aanvanklik na die samesmelting bekendgestaan as FC Hohenzollern Cleve).
Onlangse ligaplekke
Eksterne skakels

* Amptelike klubblad
*Abseits Guide to German Soccer


Kleef
Kategorie:Kleef
Kaartspeletjie

'n Kaartspeletjie is enige speletjie wat gespeel word deur die gebruik van speelkaarte.

'n Standaardpak kaarte bestaan uit 'n stel van 52 kaarte. Verskillende tipe kaartspeletjies gebruik 1 of meer pakke kaarte.

Kaartspeletjies word oor die algemeen vir vermaak gespeel en sluit in sommige gevalle dobbelary in.
Tipe kaartspeletjies

Die bekendste kaartspeletjies sluit in:
* Brug
* Poker
* Rummy
* Canasta
* Cribbage
* Blackjack
* Solitaire
Jan Steytler

duimnael|links|270px|Die parlementêre koukus van die Progressiewe Party in 1960 op die trappe voor die parlement afgeneem. Voor: Walter Stanford, [[Harry Lawrence, Boris Wilson, Jan Steytler, Helen Suzman, Colin Eglin, Owen Williams. Agter: Ray Swart, Clive van Ryneveld, John Cope, Zach de Beer, Ronald Butcher.]]

Dr. Jan Steytler (Burgersdorp, 26 Oktober 1910 - †25 Oktober 1990) was Kaaplandse leier van die Verenigde Party (V.P.) ten tyde van die Bloemfonteinse kongres van die party in 1959 toe die progressiewes weggebreek het om die Progressiewe Party onder leiding van Colin Eglin, Helen Suzman en andere te stig. Hy het ook uit die V.P. bedank.

Steytler wen in 1953 met 'n meerderheid van 1 492 stemme teen C.G. Vorster, 'n Nasionalis in die destydse veilige Verenigde Party-setel Queenstown. 'n Buitengewone hoë stempersentasie van 96,2% in 1958 kos die V.P. amper die setel toe Steytler met slegs 13 stemme wen teen die Nasionale Party se H.H. Smit. In die volkstemming van 1960 oor republiekwording is die uitslag eweneens feitlik gelykop toe 5 378 kiesers teen die republiek stem en 5 257 daarvoor. Queenstown teken weer 'n baie hoë stempersentasie van 95,8% aan. In die verkiesing van die volgende jaar wen die Nasionale Party die eerste keer in Queenstown toe J.J. Loots 369 stemme meer as die V.P. se C.J.S. Wainwright kry. Omdat Queenstown toe so gelykop was, het Steytler in daardie verkiesing in Port Elizabeth-Suid vir die Progressiewe Party gestaan en met 2 730 stemme teen die V.P. se R.P. Plewman verloor. Hy is nooit weer tot die parlement verkies nie.

Steytler het die partyleier van die P.P. geword op die stigtingskongres op 13 November 1959 en dit gebly tot in Desember 1970, maar was baie minder sigbaar as Helen Suzman, die party se enigste Parlementslid van die verkiesing op 18 Oktober 1961 tot en met die verkiesing van 1974, toe vyf ander L.P.'s ook verkies is. 'n Sesde lid is kort daarna in die tussenverkiesing in Pinelands verkies.

Steytler is eers deur Harry Lawrence, voormalige kabinetsminister en die mees senior V.P.-lid wat die party in 1959 verlaat het, opgevolg as tydelike leier, waarna Colin Eglin leier geword het in Februarie 1971.
Bronne

* Amptelike Jaarboek van die Republiek van Suid-Afrika 1983. 1983. Johannesburg: Chris van Rensburgpublikasies.
* Schoeman, B.M. 1977. Parlementêre verkiesings in Suid-Afrika 1910-1976. Pretoria: Aktuele Publikasies.


Kategorie:Politici van die Verenigde Party
Kategorie:Geboortes in 1910
Kategorie:Sterftes in 1990
Heaton Nicholls

Senator George Heaton Nicholls was 'n Suid-Afrikaanse politikus en diplomaat.

Hy is in 1876 in Hounslow, Londen gebore en sluit hom later aan by die Britse leër en doen diens in die Duke of Cornwall's Light Infantry in Opper-Birma en Afghanistan. Nicholss kom in 1900 tydens die Tweede Vryheidsoorlog van Ceylon na Suid-Afrika, sluit aan by die Noord-Rhodesiese Polisie, waar hy as polisiekommissaris in Noordwes-Rhodesië dien, en vergesel hoofman Lewanika op sy besoek aan Londen vir die kroning van koning Edward VII.

Ná verdere diens in die res van Afrika, vestig Nicholls hom in Natal as suiker boer waar hy bekendheid verwerf as voorsitter van die Zululand Sugar Planters' Union en stig ook die Umfolozi Co-operative Sugar Planters.

In 1920 word hy die eerste keer tot die Parlement verkies as lid vir Zoeloeland, waar hy blyk 'n sterk voorstander van die Britse saak te wees. Hy was lid van die parlementêre afvaardiging na Kanada in 1928 en woon die Rykskonferensie in Londen in 1931 as raadgewer by, onderhandelinge oor die toekoms van Indië asook baie ander belangrike gebeure.

Hy is later aangestel as voltydse lid van die Naturellesake-kommissie. Daarna dien hy van 1944 as hoë kommissaris van die Unie in Londen en administrateur van Natal. In 1948 word hy senator.

Hy bedank uit die Verenigde Party en word op 'n hoë ouderdom leier van die Verenigde Federale Party in 1953, maar die party ontbind kort daarna nadat dit geen steun werf nie. Nicholls bedank in 1954 as senator. Die party was 'n herlewing in veral Natal van die Britsgesinde Unionisteparty en die Dominiumparty van vroeër jare.

Uit sy pen het verskyn 'n roman genaamd "Bayete", wat gehandel het oor die swart bedreiging vir die wit beskawing. Nicholls sterf op 26 September 1959 in Durban.
Verwysings

Kategorie:Suid-Afrikaanse immigrante uit Groot-Brittanje
Kategorie:Politici van die Verenigde Party
Kategorie:Polisiebeamptes
Kategorie:Rhodesië
Kategorie:Geboortes in 1876
Kategorie:Sterftes in 1959
SpVgg Beiere Hof

SpVgg Beiere Hof is 'n Duitse sokkerklub uit Hof in die deelstaat Beiere.
Geskiedenis

Op 1 Junie 1910 is die Ballspielclub Hof gestig en sy naam is 'n jaar later verander in Britannia Hof. Die klub het in 1913 met FC Roland Hof en FC Phönix Hof saamgesmelt. Aangesien Engeland een van Duitsland se teenstanders was in die Eerste Wêreldoorlog, is die klubnaam Britannia in 1914 verander na FC Bayern Hof.

Die klub het in 1959 na die Oberliga Suid gepromoveer, destyds die hoogste klas. In 1967, 1968 en 1972 het die klub aan die uitspeelwedstryde om promosie na die Bundesliga deelgeneem, maar was elke keer onsuksesvol.

In 2005 het die klub met SpVgg Hof saamgesmelt en sy huidige naam aangeneem.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Hof
Dominiumparty

duimnael|regs|220px|Kol. Charles Stallard, enigste leier van die Dominiumparty.

Die Dominiumparty is van 29 tot 31 Oktober 1934 gestig, toe die samesmelting van die Suid-Afrikaanse Party en Nasionale Party in die uiteindelike Verenigde Party onafwendbaar geblyk het, maar Britsgesinde V.P.-lede in veral Natal hulle nie met 'n party wat Suid-Afrika se belange bo dié van Brittanje gestel het, kon vereenselwig nie.
Stigting

Die Dominiumparty is in hoofsaak gestig omdat sy ondersteuners nie vir genl. J.B.M. Hertzog, wat hulle beskou het as die vergestalting van Afrikaner-nasionalisme, vertrou het nie. Die party word dus onder leiding van kol. C.F. Stallard in Roodepoort in Oktober 1934 gestig. In sy beleid het die party Britse Ryksbelange voorop gestel en wou dus samewerking tussen alle lede van die Britse Statebond bevorder. Ook wat verdediging betref, het die party geglo dit kan net geskied in samehang met die belangriker werksaamhede van die Britse Ryk in dié verband. Verder wou die party werkloosheid bekamp en snaaks genoeg verstedeliking van alle bevolkingsgroepe omkeer. Die party het ook die handhawing van die beperking op immigrasie deur Indiërs voorgestaan, maar was ten gunste van die behoud van swart stemreg in Kaapland.
Verdwyning

Met die toetrede van Suid-Afrika tot die Tweede Wêreldoorlog en die bedanking van Hertzog uit die V.P., stel genl. Jan Smuts 'n nuwe koalisieregering saam, waarin lede van sowel die Arbeidersparty as die Dominiumparty dien. Voor die einde van 1945 bedank Stallard uit die kabinet en neem sy plek in die opposisiebanke in. Twee jaar later bedank hy as partyleier. Die res van die Dominiumparty se lede vorm in 1947 saam met afvalliges van die Arbeidersparty die Suid-Afrikaanse Party, maar die party verdwyn 'n jaar later van die politieke toneel.
Laaste verkiesing

In die verkiesing van 1943 slaag die Dominiumparty daarin om sewe L.P.'s verkies te kry. In Oos-Londen-Noord word R.M. Christopher met 'n reuse-meerderheid van 4 424 stemme teenoor 'n onafhanklike, Kommunis, en nog 'n onafhanklike verkies. In Natal, die tuiste van die Dominiumparty, word kandidate verslaan in Durban-Berea, Durban-Punt en Durban-Umbilo, maar haal die paal in Durban-Musgrave, Durban-Sentraal, Durban-Umlazi, Natal-Suidkus, Pietermaritzburg-Distrik (waar die leier, kol. Charles Stallard die paal haal) en Pinetown. Die totale stemme vir die party was 29 023, sowat 23 000 minder as in die verkiesing van 1938, maar die getal setels het met net een afgeneem.
Steun in verkiesings

Die Dominiumparty het net aan twee verkiesings deelgeneem.
Bronne

* Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.
* Van der Spuy, D.C. (hoofred.), Amptelike Jaarboek van die Republiek van Suid-Afrika (Eerste Uitgawe), Departement van Inligting, Pretoria, 1975.
* Mostert, J.P.C., Politieke Partye in Suid-Afrika, Instituut vir Eietydse Geskiedenis, U.O.V.S., Bloemfontein, 1986.

*
Kategorie:Voormalige politieke partye in Suid-Afrika
Chemnitzer FC

duimnael|regs| Oude Stadion an der Gellerstraße, Chemnitz vóór de conversie

Chemnitzer FC is 'n sokkerklub uit Chemnitz in die deelstaat Sakse.
Geskiedenis

In 1920 is die Polizei Sportverein Chemnitz gestig. Na die hervorming van die Duitse sokkerstruktuur in 1933 onder impuls van die Derde Ryk het die klub in die Gauliga Sakse meegeding. Die klub het die liga in 1935 en 1936 gewen en na die uitspeelwedstreyde om die Duitse kampioenskap deurgedring. In 1935 het die klub die halfeindstryd gehaal, maar met 2-3 teen FC Schalke 04, die uiteindelike kampioen, vasgeval. In 1942 het die klubnaam verander na SG Ordnungspolizei Chemnitz. Na die Tweede Wêreldoorlog is die klub herstig in 1946 as SG Chemnitz Nord. Soos vele ander Oos-Duitse klubs het die klub hierna heelwat naamsveranderingene ondergaan (kyk hieronder). Die Oos-Duitse regime het die stad Chemnitz se naam in 1953 na Karl-Marx-Stadt verander.

In 1956 het die klub met SC Motor Karl-Marx-Stadt saamgesmelt en as FC Karl-Marx-Stadt sy grootste prestasie in 1967 behaal toe hy die Oos-Duitse kampioen geword het. Die klub het ook 3 keer die eindstryd om die FDGB-Pokal gehaal (in 1969, 1983 en 1989), maar is elke slag verslaan. In 1989 het die klub die kwarteindstryd van die UEFA-beker bereik, waar dit deur Juventus FC verslaan is.
Naamsveranderinge

* 1920 - Polizei Sportverein Chemnitz
* 1942 - SG Ordnungspolizei Chemnitz
* 1946 - SG Chemnitz-Nord
* 1950 - BSG Fewa Chemnitz
* 1951 - BSG Chemie Chemnitz
* 1953 - BSG Chemie Karl-Marx-Stadt (verandering van stadsnaam)
* 1963 - SC Motor Karl-Marx-Stadt
* 1966 - FC Karl-Marx-Stadt
* 1990 - Chemnitzer FC (verandering van stadsnaam)
Erelys

* Oos-Duitse kampioen:
** 1967
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Chemnitz
Kategorie:Sakse
Harry Schwarz

duimnael|links|Harry Schwarz (links) saam met oudpresident George H.W. Bush (regs) in 1991.
duimnael|links|Die destydse Suid-Afrikaanse ambassadeur tot die Verenigde State, Harry Schwarz, onthul die nuwe vlag van Suid-Afrika op 6 Mei 1994.
Harry Heinz Schwarz (Keulen, Republiek van Weimar, 13 Mei 1924 – 5 Februarie 2010, Johannesburg, Suid-Afrika) was 'n Suid-Afrikaanse politieke leier en leier van die kortstondige Reformisteparty.

Hy emigreer as seun na Suid-Afrika weens die toename in Jodehaat in Duitsland, waarna hy 'n leerder was aan die Laerskool Tamboerskloof, die SACS in die Kaap en die Hoër Seunskool Jeppe in Johannesburg. Na matriek het hy hom as regsgeleerde aan die Universiteit van die Witwatersrand en aan die Universiteit van Londen bekwaam.

Sy politieke loopbaan het in 1951 begin toe hy as kandidaat van die Verenigde Party lid van die Johannesburgse stadsraad word. In 1958 word hy tot die Transvaalse Provinsiale Raad verkies en word leier van die Amptelike Opposisie. Hy word in 1974 verkies as Volksraadslid vir Yeoville.

Schwarz verlaat die Verenigde Party vroeg in die parlementsitting van 1975 saam met vier ander Volksraadslede en stig saam met hulle op 11 Februarie 1975 die Reformisteparty. Ná geslaagde onderhandelings met die Progressiewe Party smelt die twee partye saam as die Progressiewe Reformisteparty op 25 Julie 1975 met Colin Eglin as leier. Hy bly daarna lewenslank lid van agtereenvolgens die Progressiewe Federale Party, Demokratiese Party en Demokratiese Alliansie.

Schwarz is deur sy ou skool, die Hoër Seunskool Jeppe in Johannesburg, aangewys as politikus van die eeu vir sy werk as lid van die verdediging in die Rivonia-verhoor.

Sedert 1991 en ook tydens die bewind van die eerste Regering van Nasionale Eenheid was hy Suid-Afrika se ambassadeur in Washington, D.C., nadat hy deur president Nelson Mandela versoek is om in die amp aan te bly tot in Januarie 1995.
Verwysings
Eksterne skakels

* Doodsberig in Beeld


Kategorie:Duitse Jode
Kategorie:Suid-Afrikaanse ambassadeurs in die Verenigde State
Kategorie:Suid-Afrikaanse anti-apartheidsaktiviste
Kategorie:Suid-Afrikaanse immigrante uit Duitsland
Kategorie:Suid-Afrikaanse Jode
Kategorie:Politici van die Verenigde Party
Kategorie:Geboortes in 1924
Kategorie:Sterftes in 2010
Reformisteparty

duimnael|250px|links|Harry Schwarz, enigste leier van die Reformisteparty.
Die Reformisteparty was 'n Suid-Afrikaanse politieke party wat net vyf maande in 1975 bestaan het.

Weens geskille binne die Verenigde Party het vier Volksraadslede onder leiding van Harry Schwarz tydens die parlementsitting van 1975 weggebreek en die Reformisteparty op 11 Februarie 1975 gestig. Die party was 'n voorstander van die verwydering van alle rassediskriminerende praktyke, regerings- en grondwetlike verandering net deur middel van die demokratiese proses en die handhawing van maatskaplike en ekonomiese geregtigheid.

Die party het op 25 Julie 1975 met die Progressiewe Party saamgesmelt onder leiding van Colin Eglin en so het die Progressiewe Reformisteparty ontstaan.


*
Kategorie:Voormalige politieke partye in Suid-Afrika
Progressiewe Reformisteparty

duimnael|links|Helen Suzman in 1959. Sy was een van die PRP se eerste LP's.
Die Progressiewe Reformisteparty het op 26 Julie 1976 tot stand gekom uit 'n samesmelting van die Reformisteparty onder leiding van Harry Schwarz en die Progressiewe Party onder leiding van Colin Eglin, wat ook die eerste en enigste partyleier was. Albei partye het uit die Verenigde Party ontstaan.

Die party het nooit 'n algemene verkiesing betwis nie (hoewel S.A. Pitman vir 'n verrassing gesorg het toe hy in 'n tussenverkiesing op 5 Mei 1976 in Durban-Noord, 'n veilige VP-setel, wen), want op 5 September 1977 het dit saamgesmelt met 'n groep lede van die Verenigde Party wat nie bereid was om by die Nuwe Republiekparty aan te sluit nie. Die eerste leier was weer Eglin. Die nuwe party het as die Progressiewe Federale Party bekend gestaan en het tydens die verkiesing van 1977 die amptelike opposisie in die Volksraad geword.


*
Kategorie:Voormalige politieke partye in Suid-Afrika
Nasionale Konserwatiewe Party

Die Nasionale Konserwatiewe Party (NKP) was die derde afstigting van die Verenigde Party ná die party die verkiesing in 1948 teen die Nasionale Party verloor.

Ná afloop van die parlementsitting van 1953 word vyf V.P.-lede, waaronder Abraham Jonker en Bailey Bekker, uit die party geskors omdat hulle die party gekritiseer het vir sy hantering van die Kleurlingstemreg-vraagstuk. Hulle het gereken die V.P. moes 'n kompromis met die regering probeer bereik het en was dus lede van die party se regtervleuel, wat ongelukkig was omdat die party al linkser begin neig het onder adv. J.G.N. Strauss. Hulle wou graag sien dat die bruin kiesers op 'n aparte kiesersrol ingesluit word.

Aan die begin van die 1954-parlementsitting het twee lede hulle by die geskorste lede aangesluit en aan die einde van die jaar het hulle die Nasionale Konserwatiewe Party gestig.

Die party het niks uitgerig nie en ontbind op 23 Januarie 1957. Drie L.P.'s sluit later by die N.P. aan, een keer terug na die V.P., twee verdwyn van die politieke toneel. Die enigste leier van die party was Bailey Bekker, L.V. vir Johannesburg-Noord.

*
Kategorie:Voormalige politieke partye in Suid-Afrika
Ray Swart

duimnael|links|180px|Ray Swart, 1960.

duimnael|regs|360px|Die parlementêre koukus van die Progressiewe Party in 1960 op die trap voor die parlement afgeneem. Voor: Walter Stanford, Harry Lawrence, Boris Wilson, [[Jan Steytler, Helen Suzman, Colin Eglin, Owen Williams. Agter: Ray Swart, Clive van Ryneveld, John Cope, Zach de Beer, Ronald Butcher.]]

Ray Albert Francis Swart (Bethlehem, Vrystaat, 28 Februarie 1928) was 'n Suid-Afrikaanse politikus.

Hy ontvang sy opleiding in Durban, waar hy hom as prokureur bekwaam het. Op 'n baie vroeë ouderdom het hy in die politiek begin belang stel en was aanvanklik ondersteuner van die Verenigde Party, vir wie hy in 1953 as Parlementslid vir Zoeloeland verkies is.

Met die stigting van die Progressiewe Party in 1959 het hy die nuwe party se leier in Natal geword, hoewel hy sy setel in die verkiesing van 1961 verloor het. Hy was nie een van die sewe Parlementslede wat vir die party in 1974 verkies is nie, maar keer ná die verkiesing van 1977 terug as L.V. vir Musgrave in Durban. Ná die stigting van die Progressiewe Federale Party word hy partyvoorsitter.


Kategorie:Politici van die Verenigde Party
Kategorie:Geboortes in 1928
Kategorie:Lewende mense
Duitse sokkerbond

Die Duitse sokkerbond, beter bekend as die DFB (Deutscher Fußball-Bund, [ˈdɔʏtʃɐ ˈfuːsbalˌbʊnt]) is die Duitse lid van FIFA.

Die DFB is in 1900 in Leipzig opgerig deur afgevaardigdes van 86 klubs en was in 1904 'n stigterslid van FIFA. Na die Tweede Wêreldoorlog is die DFB in 1945 ontbind en eers op 10 Julie 1949 in Stuttgart heropgerig.

Die bond het 6 miljoen lede in 26 000 klubs en is die grootste sportbond in die wêreld. Twee miljoen lede is aktief in 170 000 spanne. Ongeveer 870 000 lede is vroulik. Die vroue en meisies speel in 8 600 spanne.

Die DFB is onder meer verantwoordelik vir die organisering van die Bundesliga, 2. Bundesliga en die DFB-Pokal. Die organisasie is ook verantwoordelik vir die Duitse nasionale sokkerspan. Die Duitse sokkerbond het reeds belangrike toernooie soos die FIFA Sokker-Wêreldbekertoernooi in 1974, FIFA Sokker-Wêreldbekertoernooi in 2006 en 'n aantal UEFA Europa-bekers aangebied.
Eksterne skakel

* Amptelike webwerf van die DFB


Kategorie:Sokkerbeheerliggaam
Kategorie:Sokker in Duitsland